**Fenomen**

*Cristian Andronic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aș vrea să-ți spun că plouă, ce fenomen ciudat...

Se scutură gutuii în clipe care trec.

Întind spre lume, mâna, și-o-ntorc îngândurat,

Și nu mă pot decide s-apăs butonul rec.

Îmi amintesc pădurea în toamnă, ca un foc,

Și-acum, regenerată, e plină de verdeață,

Dar farmecul acesta îți este univoc,

Când tu, cu tot cu toamnă, o porți frumos, pe față!

Și dac-ar fi să credem în vorba tuturor,

Că ochii sunt oglindă a inimii ce-i poartă,

În orișice oglindă, văd flacără sau dor,

Și doar în ochi la tine - o operă de artă!

Știi câtă ploaie vine? S-a-ngreunat rutina.

Din cer cad, parcă, lacrimi, și-ajung atât de reci.

Ce sculptor de lumină, ți-a inventat retina,

Desprinsă dintr-o carte a anticilor greci?